જે ડોશીએ ગામડામાં ભવાયા કે રામલીલા કે સ્ત્રીઓના ગરબા અને પુરુષોના દાંડિયારાસ સિવાય બીજું કંઈ પણ જોયું ન હોય તેના પર મુંબઈની મેચ જોવાથી કેવા પ્રત્યાઘાતો થાય છે એ જોવા મારી ટીખળી વૃત્તિ ઉશ્કેરાવાથી હું ફૈબાને મેચમાં ઘસડી લાવ્યો હતો. મેચ શું? ક્રિકેટ શું? એની કશી ગતાગમ ફૈબાને નહોતી. એટલે જ મેચની રમત જોઈ, એ અવારનવાર નુકતેચીની કર્યા કરતાં તેથી એ જીમખાનાના સ્ટોલમાં ઘણા લોકોને બહુ જ મજા પડતી અને ફૈબા આવ્યા ત્યારથી અમારા વિભાગમાં હાસ્યનું આછું વાતાવરણ જામી ગયું હતું.